**Počúvame aj pri hraní**

**Od rapkáča až po klavír, existuje veľa hudobných nástrojov – ale pre prvé sluchové hry postačuje bežná kulisa ruchov alebo aj vlastné telo ako zdroj zvukov.**

*Ing. Eva Kohlová, klinická inžinierka, MED-EL Viedeň*

Hračky, ktoré vydávajú zvuky, ako je bubienok alebo detský klavír, stoja rodiča často veľa nervov. Avšak práve tieto hračky sú vynikajúcim začiatkom pre sluchovo postihnuté deti. Popri klasických pesničkách a riekankách je množstvo iných aktivít, ktoré rozvíjajú sluchové zručnosti dieťaťa. Zozbierali sme nápady na rôzne hry, pri ktorých sa nebudú nudiť ani počujúci súrodenci alebo deti susedov.

**Kuchynský orchester**

Práve v prvej fáze počutia teší deti odhaľovať nové zvuky, hlavne také, ktoré vedia sami kontrolovať. Ovládanie rapkáča a bubienku je veľmi zaujímavé pre malé deti. S väčšími deťmi vyrobte z nádoby a surovej ryže hrkálku. Keď udriete o seba dve pokrievky na hrnce, máte činely a hrniec s vareškou sa raz-dva premení na jednoduchý bicí nástroj.

Samozrejme sa dá zapojiť aj telo. Ako znie, keď tlieskame, lúskame prstami, dupeme nohami alebo vydávame rôzne zvuky s hlasom.

**Hádanie nástrojov**

Deti zatvoria oči a dospelý spraví nejaký zvuk na hudobnom nástroji. Kto vie, ktorý hudobný nástroj to bol?

Topánky na podpätku, gumáky, papuče – aj topánky vydávajú rôzne zvuky. Vaše dieťa musí uhádnuť, s ktorými topánkami ste sa preši cez miestnosť.

**Zvukové pexeso**

Nazbierajte veľký počet rovnakých nádobiek: obaly z kindervajíčok, poháriky z detskej výživy alebo iné malé nádoby. Naplňte ich v pároch rôznymi materiálmi: ryža, veľké cestoviny, mince, múka, orechy – fantázii sa medze nekladú. Dávajte pozor na to, aby ste použili rovnaké mince. A pexeso je hotové.

**Hľadanie tónu**

Hrajte s dieťaťom na xylofón alebo zvoňte zvončekmi, hrajte na klavíri alebo inom klávesovom nástroji. Dieťa by sa nemalo pozerať. Potom by malo skúšať a hádať, ktorý tón ste zahrali. Na začiatok skúste ohraničiť rozsah kláves. Neskôr môžete možnosti rozšíriť alebo zahrať krátke sekvencie tónov.

**Naháňanie zvukov**

Vydajte sa s ratolesťou na dobrodružnú cestu za zvukom. Odfoťte zdroje zvukov, a ak je to možné, snažte sa vybrať tie zaujímavé (tikajúce hodiny, výťah, práčka, vysávač, fén, vŕtačka, klopkanie papúč, domáce zvieratko, vtáčiky a deti vonku, smetiarske auto,...). Doma si obrázky vytlačte, prezrite si ich spolu a premýšľajte, ktoré počujete. Ten kto vie, ukáže na správny obrázok.

Môžete si tiež prezrieť obrázky a pokúsiť sa zvuky vyvolať.

**Načúvanie pri otvorenom okne**

Posaďte sa s dieťaťom pohodlne na zem a zatvorte oči. Čo počujete? Električku, spievanie vtáčikov, kroky alebo vlastné telo?

**Hlasový detektív**

Zoberte si diktafón a nahrajte krátke vety s členmi rodiny a priateľmi. Vaše dieťa bude hádať, kto práve hovorí. Hru môžete spojiť aj s fotografiami.

**Hľadanie zvuku**

Dieťa zatvorí oči. Hrajte na hudobnom nástroji alebo vydávajte zvuky. Dieťa sa vás pokúsi nájsť len pomocou sluchu. Môžete skryť aj zvoniaci budík alebo telefón, ktorý bude dieťa hľadať.

Pre deti, ktoré počujú len na jednej strane, je táto hra veľmi ťažká. Pre obojstranne počujúce deti (bilaterálne implantované deti, alebo deti s jedným implantátom a jedným sluchovým strojčekom) sa takto precvičí lokalizácia.

Určite Vám pri čítaní v hlave skrsli ďalšie nápady a varianty, možno ste si spomenuli aj na hry, ktoré ste ako deti radi hrávali. Dôležité je vždy, nájsť správnu mieru. Pri príliš jednoduchom zadaní sa dieťa nudí a pri zložitom je demotivované. Začnite najprv s jednoduchšími zadaniami a pomaly zvyšujte nároky.

Snažte sa neskĺznuť do tréningového módu, pokazili by ste tak dieťaťu radosť z hry a celú aktivitu znefunkčnili. Nestavajte sa do pozície učiteľa alebo terapeuta, radšej prijmite úlohu spoluhráča: striedajte sa v hádaní a hľadaní, nechávajte si zadávať od dieťaťa rovnaké úlohy, aké vyžadujete od neho. A hlavne, má to byť príjemne strávený spoločný čas.

*Zdroje:*

*Entdeckungskiste Nov./Dez. 2008 und Sept./Okt. 2010, Verlag Herder  
Los Geht´s!, MED-EL*

*Info-Blatt der FH Campus Wien Logopädie*

**\_\_\_\_\_\_\_\_\_\_\_\_\_\_\_\_**

**Bildtexte:**

Bild Percussion - AUFMACHER: S jednoduchým kuchynským vybavením si zostavíte celý orchester

**Seitentext:**

HRÁME sa doma